CELEX: C2005/093/59
Language: el
Date: 2005-04-16 00:00:00
Title: Υπόθεση T-11/05: Προσφυγή των εταιριών Wieland Werke AG, Buntmetall Amstetten Ges.m.b.H. και Austria Buntmetall AG κατά της Επιτροπής των Ευρωπαϊκών Κοινοτήτων που ασκήθηκε στις 18 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/29
            
         Προσφυγή των εταιριών Wieland Werke AG, Buntmetall Amstetten Ges.m.b.H. και Austria Buntmetall AG κατά της Επιτροπής των Ευρωπαϊκών Κοινοτήτων που ασκήθηκε στις 18 Ιανουαρίου 2005
   (Υπόθεση T-11/05)
   (2005/C 93/59)
   Γλώσσα διαδικασίας: η γερμανική
   Οι εταιρίες Wieland Werke AG, με έδρα το Ulm, (Γερμανία), Buntmetall Amstetten Ges.m.b.H., με έδρα το Amstetten (Αυστρία), και Austria Buntmetall AG, με έδρα το Enzesfeld (Αυστρία), εκπροσωπούμενες από τους δικηγόρους R. Bechtold et U. Soltész, άσκησαν στις 18 Ιανουαρίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την από 3 Σεπτεμβρίου 2004 απόφαση της Επιτροπής των Ευρωπαϊκών Κοινοτήτων, η οποία τροποποιήθηκε στις 20 Οκτωβρίου 2004 (COMP/E-1/38.069 - χαλκοσωλήνες αποχετεύσεων)·
            
         
               —
            
            
               επικουρικώς, να μειώσει το ποσό των επιβληθέντων με την εν λόγω απόφαση προστίμων·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλομένη απόφαση επιβλήθηκε στις προσφεύγουσες πρόστιμο για παράβαση του άρθρου 81, παράγραφος 1, ΕΚ, για διάφορες συμφωνίες και εναρμονισμένες πρακτικές με μορφή συμπράξεως επί των τιμών και κατανομής της αγοράς στην αγορά των χαλκοσωλήνων αποχετεύσεων.
   Οι προσφεύγουσες αμφισβητούν την εν λόγω απόφαση και ισχυρίζονται ότι το γεγονός της εκ νέου επιβολής προστίμου στο πλαίσιο της παρούσας διαδικασίας αντίκειται στην αρχή non bis in idem, εφόσον η Επιτροπή εκτίμησε και επέβαλε κυρώσεις για ένα μεγάλο τμήμα των ιδίων πραγματικών περιστατικών στο πλαίσιο της διαδικασίας σχετικά με τους χαλκοσωλήνες αποχετεύσεων, COMP/E-1/38.240. Oι προσφεύγουσες εκθέτουν ότι, όταν καθόρισε το ποσόν των προστίμων, η Επιτροπή έπρεπε τουλάχιστον να λάβει υπόψη τα ήδη επιβληθέντα πρόστιμα και δεν μπορούσε νομίμως να κατατμήσει την ενιαία διαδικασία σχετικά με τους χαλκοσωλήνες σε διαδικασία σχετικά με τους βιομηχανικούς σωλήνες και διαδικασία όσον αφορά τους σωλήνες αποχετεύσεων.
   Περαιτέρω, οι προσφεύγουσες προβάλλουν ότι τα πρόστιμα είναι υπερβολικά και, κατά τον καθορισμό τους, παραβιάστηκαν επιτακτικές διαδικαστικές αρχές, όπως η υποχρέωση αιτιολογήσεως του άρθρου 253 ΕΚ, η αρχή της αναλογικότητας και η αρχή της ίσης μεταχείρισης. Οι προσφεύγουσες στηρίζουν τον ισχυρισμό αυτό, μεταξύ άλλων, στα ακόλουθα στοιχεία:
   
               —
            
            
               η βαρύτητα της παραβάσεως καθορίστηκε βάσει εσφαλμένης και ανεπαρκούς εκτιμήσεως της φύσης της παραβάσεως, της επιπτώσεώς της στην αγορά και της γεωγραφικής εκτάσεως των συμπράξεων·
            
         
               —
            
            
               στο πλαίσιο της διαφοροποιημένης εξετάσεως των εν λόγω επιχειρήσεων, η Επιτροπή δεν έπρεπε να λάβει υπόψη μόνο τα μερίδια αγοράς των επιχειρήσεων αλλά και το απόλυτο μέγεθός τους·
            
         
               —
            
            
               η Επιτροπή δεν αιτιολόγησε στην απόφαση σύμφωνα με ποιες αρχές καθόρισε συγκεκριμένα το βασικό ποσό των προστίμων και δεν ανέφερε σαφώς στην ανακοίνωση αιτιάσεων ότι έκρινε ότι συνέτρεχε ιδιαίτερα σοβαρή παράβαση των κανόνων του ανταγωνισμού,
            
         
               —
            
            
               η Επιτροπή, αυξάνοντας το ποσό του προστίμου λόγω της διάρκειας της συμπράξεως, εφάρμοσε εσφαλμένως τις κατευθυντήριες γραμμές της για τον υπολογισμό των προστίμων (1) και, επιπλέον, δεν έλαβε υπόψη την παραγραφή ουσιωδών πραγματικών περιστατικών,
            
         
               —
            
            
               και η Επιτροπή δεν έλαβε υπόψη ουσιώδεις ελαφρυντικές περιστάσεις, όπως τη δυσχερή κατάσταση της αγοράς και τα περιορισμένα περιθώρια εκμεταλλεύσεως στον τομέα των χαλκοσωλήνων, καθώς και την παύση των συμπράξεων αμέσως μετά τις έρευνες.
            
         Εξάλλου, η Επιτροπή, ελαφρύνοντας τα πρόστιμα που επιβλήθηκαν σε άλλες επιχειρήσεις που συμμετείχαν στην σύμπραξη λόγω της συνεργασίας τους που δεν περιλαμβανόταν στην ανακοίνωση περί των κανόνων επιεικείας, προσέβαλε, μεταξύ άλλων, την αρχή της ίσης μεταχειρίσεως.
   Τέλος, οι προσφεύγουσες προβάλλουν ότι το άρθρο 23, παράγραφος 2, του κανονισμού 1/2003 (2), και ειδικότερα ο καθορισμός του βασικού ποσού του προστίμου, που προσδίδει στην Επιτροπή πρακτικώς απεριόριστο περιθώριο εκτιμήσεως, αντίκειται στην αρχή του καθορισμού και συνεπώς σε ανώτερους κανόνες του κοινοτικού δικαίου.
   
      (1)  Κατευθυντήριες γραμμές για τον υπολογισμό των προστίμων που επιβάλλονται κατ' εφαρμογήν του άρθρου 15, παράγραφος 2, του κανονισμού 17 και του άρθρου 65, παράγραφος 5, της Συνθήκης ΕΚΑΧ (ΕΕ C 9 της 14ης Ιανουαρίου 1998, σ. 3).
   
      (2)  Κανονισμός (EΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, της 4ης Ιανουαρίου 2004, σ. 1).